KYK: Hof hoor Hofmeyr wil bloot sy naam beskerm | Netwerk24
Deur Ané van Zyl 20 Mei 2019 12:40
Wat Johan Pienaar, die sogenaamde vlagaktivis van Stellenbosch, vra is dat die sanger Steve Hofmeyr ophou om hom te teister.
Só het Tracey Lomax, Pienaar se prokureur, Maandag in die landdroshof in Stellenbosch aangevoer, waar Pienaar vir 'n beskermingsbevel teen Hofmeyr vra.
Lomax het aan die hof gesê Pienaar het regverdige kommentaar gelewer toe hy verlede jaar gedurende die Universiteit van Stellenbosch se Woordfees die ou Suid-Afrikaanse vlag op 'n sypaadjie te laat lê het sodat mense daaroor kon loop.
Pienaar het die uitstalling van die vlag as 'n protesinstallasie beskryf deur die name van mense wat die vlag volgens hom voorstaan of voorgestaan het daarop te skryf, wat insluit Hofmeyr, Kallie Kriel, uitvoerende hoof van AfriForum, oudpres. FW de Klerk en oudpres. PW Botha.
Hofmeyr het in reaksie hierop sy aanhangers op Twitter aangemoedig om die vlag te gaan verwyder en hulle eers R1 000 en later R1 500 daarvoor aangebied.
Nadat iemand die vlag gegryp en daarmee weggehardloop het, het Pienaar die klag teen Hofmeyr ingedien.
Iemand het die dief ingehaal en die vlag teruggekry.
Pienaar het die vlag weer Maandagoggend buite die hof omhoog gehou.
Johan Pienaar poseer Maandagoggend met die ou Suid-Afrikaanse vlag, met Hofmeyr en talle ander se name daarop geskryf, by die hof in Stellenbosch. Foto: Adrian de Kock
Lomax het in die hof aangevoer Hofmeyr het nie gehou van wat Pienaar sê nie, "en het toe sy volgelinge gevra om sy eiendom te steel," sê Lomax.
"Hofmeyr het geweet wie die vlag gesteel het en het nie die polisie ingelig nie. Hy het die wet oortree."
Lomax sê Hofmeyr het geweld aangehits teen Pienaar en probeer nou om die saak te verdraai deur dit te laat klink soos 'n dispuut oor vryheid van spraak.
"Dit gaan nie oor vryheid van spraak nie, dit gaan oor Pienaar se reg om sy eiendom te behou."
Lomax sê Hofmeyr het nou nog nie om verskoning gevra vir wat hy gedoen het of sy twiets afgehaal nie.
Steve 'was geregtig daarop om sy naam te beskerm'
Adv. Johan Victor, wat namens Hofmeyr optree, het op sy beurt aangevoer die sanger was geregverdig in sy poging om die vlag te laat verwyder.
"Sy naam was op die vlag geskryf en Johan Pienaar, 'n selfverklaarde aktivis, het mense gevra om daaroor te loop en daarop te dans. Hofmeyr mag ten minste probeer om sy eie naam te beskerm," het Victor in die hof aangevoer.
Hy het aangevoer Hofmeyr het ook nooit gedreig om Pienaar fisiek seer te maak nie.
"Wat Hofmeyr gedoen het, is nie teistering nie."
Volgens Victor was Pienaar se vlag nie 'n kunswerk nie. Victor sê die vlag is maklik vervangbaar – dit kos volgens hom net R150 en dit sal enigiemand net 'n halfuur neem om die name daarop te skryf.
"Dit is daarom nie nodig om dit met 'n interdik te beskerm nie."
Victor sê ook Pienaar het nagelaat om te erken dat hy gereeld politici uitlok.
"Pienaar probeer mense aspris ontstel en hy wil emosies op hol jaag," het Victor gesê.
Hy het bygevoeg dat die saak nie in 'n siviele hof hoort nie, maar eerder deur die Menseregtekommissie hanteer kon word.
Steve Hofmeyr kom Maandagoggend by die landdroshof in Stellenbosch aan. Foto: Adrian de Kock
Victor het gesê dat Pienaar self vir Hofmeyr gedreig het op Twitter, selfs nadat 'n tydelike interdik in Maart verlede jaar aan hom toegestaan is wat Hofmeyr verhoed het om Pienaar aanlyn te teister.
Tracey Lomax, Pienaar se prokureur, het erken Pienaar het die opmerkings gemaak.
Lomax en Pienaar het die vlag oopgevou in die hof, om dit aan landdros Maya Prag te wys, en geargumenteer dat die kunswerk in geskiedkundige konteks uitgestel is.
Vroeër met die partye se aankoms by die hof het Victor aan Lomax gesê: "Hou op om ons lastig te val."